Gudé naꞌ gudé Jesús naga nababa Galilea.
Quebe guca lazre̱ꞌ tee̱ꞌ naga nababa Judea laweꞌ da dxelaca lazreꞌ judío blau zaj zre̱ꞌe̱ naꞌ xelútie̱ꞌ Le̱ꞌ.
Ba za laní gate judío caꞌ dxelezúe̱ꞌ lu xuꞌu lagaꞌ caꞌ.
Chee̱ le̱ naꞌ bi biche Jesús gulé̱ꞌe̱ Le̱ꞌ:
―Quebe xegáꞌanuꞌ nigáze.
Bexíaj Judea,
chee̱ cáꞌanqueze benneꞌ caꞌ dxeléajle̱ chiuꞌ zaj zre̱ꞌe̱ naꞌ gaca xeleléꞌene̱ꞌ ca da dxunuꞌ.
Che nu benneꞌ dxaca lazre̱ꞌ xelúnbeꞌe bénneache le̱ꞌ,
quebe dxune̱ꞌ da caꞌ bagácheze.
Laweꞌ da dxunuꞌ Lueꞌ da caní,
be̱n na lau xúgute̱ bénneache.
Caní gulenné̱ꞌ laweꞌ da quebe dxeléajle̱ benneꞌ biche̱ꞌ caꞌ chee̱ Jesús.
Nadxa Jesús guzre̱ꞌ benneꞌ caꞌ:
―Quebe ne zrin zra chaꞌa naꞌ.
Chee̱le leꞌe bítete̱ze zra waca chéajle.
Benneꞌ caꞌ zaj naca chee̱ xe̱zr la xu nigá quebe gaca xelecuídene̱ꞌ leꞌe.
Dxelecuídene̱ꞌ nedaꞌ laweꞌ da dxuléꞌedaꞌ nedaꞌ naca da cale̱la da dxelún benneꞌ caꞌ.
Le chjaca leꞌe laní naꞌ.
Quebe saꞌa nedaꞌ naꞌa laweꞌ da quebe ne zrin zra chaꞌa.
Ca gudé guzre Jesús benneꞌ caꞌ da nigá,
naꞌ begáꞌane̱ꞌ naga nababa Galilea naꞌ.
Ca gudé besiáꞌaca benneꞌ biche Jesús,
naꞌ cáꞌanqueze Le̱ꞌ guxíaje̱ꞌ laní naꞌ.
Bagácheze guxíaje̱ꞌ chee̱ quebe nu leꞌe Le̱ꞌ.
Benneꞌ xíchaje̱ chee̱ judío caꞌ belexílaje̱ꞌ Jesús lu laní naꞌ.
Dxelenné̱ꞌ:
―¿Gazra zua bénneaꞌ?
Ládujla benneꞌ zan caꞌ,
benneꞌ zan buluchálaje̱ꞌ ca naca chee̱ Jesús.
Bal-le̱ꞌ gulenné̱ꞌ:
“Naque̱ꞌ benneꞌ xrlátaje.”
Xebal-le̱ꞌ gulenné̱ꞌ:
“Quebe naque̱ꞌ xrlátaje laweꞌ da dxezí xe̱ꞌe̱ bénneache.”
Quebe nu benneꞌ bchálaje̱ꞌ caníqueze ca naca chee̱ꞌ laweꞌ da dxelezrebe̱ꞌ da xelún benneꞌ xíchaje̱ caꞌ chee̱ judío caꞌ.
Ba zeaj gachaj laní naꞌ gate guxúꞌu Jesús lu chaleꞌaj xudauꞌ,
naꞌ guzú lawe̱ꞌ dxusé̱dene̱ꞌ benneꞌ zaj zre̱ꞌe̱ naꞌ.
Belexebane benneꞌ judío caꞌ,
dxelenné̱ꞌ:
―¿Ájazra naꞌ benneꞌ nigá da zante̱ nézene̱ꞌ,
ne quebe bsé̱die̱ꞌ chee̱ xudauꞌ?
Beche̱be Jesús:
―Da dxusé̱dedaꞌ nedaꞌ leꞌe quebe naca na cheé̱zquezaꞌ.
Naca na chee̱ Xraꞌ nasel-le̱ꞌ nedaꞌ.
Che nu benneꞌ dxaca lazre̱ꞌ gune̱ꞌ ca da dxaca lazreꞌ Dios,
naꞌ wanézene̱ꞌ che da dxusé̱dedaꞌ naca na chee̱ Dios,
u che dxennéaꞌ ca da naca cheé̱zquezaꞌ.
Benneꞌ dxuchálaje̱ꞌ da naca cheé̱zqueze̱ꞌ dxune̱ꞌ na chee̱ xelapa bénneache le̱ꞌ ba láꞌana.
Bénneaꞌ dxue lazre̱ꞌ xelapa bénneache ba láꞌana bénneaꞌ gusel-le̱ꞌ le̱ꞌ,
benneꞌ nigá dxenné̱ꞌ da li,
ne quebe bi dxenné̱ꞌ da naca na da we̱n lazreꞌ.
’Moisésqueze be̱nne̱ꞌ leꞌe da nadxixruj bea na,
naꞌ netule leꞌe quebe dxuzúale dizraꞌ chee̱ da nadxixruj bea na naꞌ.
¿Bizr chee̱ naꞌ dxaca lázrele gútele nedaꞌ?
Belexeche̱be benneꞌ zan caꞌ:
―Xuꞌu lueꞌ beꞌ xriwe̱ꞌ.
¿Núzraqueze dxaca lazreꞌ gutie̱ꞌ lueꞌ?
Jesús guzre̱ꞌ benneꞌ caꞌ:
―Tu xel-laꞌ waca be̱naꞌ lu zra dxupáꞌanale,
naꞌ xúgute̱le leꞌe dxebánele.
Moisés be̱nne̱ꞌ da zéajle̱le,
dxechúgule lateꞌ weaj be̱laꞌ chee̱ be̱l-laꞌ dxen chee̱ zríꞌinele bi biudu caꞌ chee̱ xelexegáꞌanabeꞌ xrlátaje lau Dios.
Da nigá da dxunle quebe guzú lau na gate naꞌ zua Moisés.
Guzú lau na gate zaj zraꞌ xra xrtau Moisés cáꞌante̱.
Chee̱ le̱ naꞌ leꞌe dxechúgule lateꞌ be̱laꞌ chee̱ be̱l-laꞌ dxen chee̱ tu bi biúdauꞌ chee̱ xegáꞌanabeꞌ xrlátaje lau Dios lácala naca zra dxupáꞌanale.
Che caní dxunle lu zra dxupáꞌanale chee̱ quebe gusanle ca naca da bdxixruj beꞌe Moisés,
¿bizr chee̱ naꞌ dxezráꞌale nedaꞌ laweꞌ da bexunaꞌ dute̱ be̱l-laꞌ dxen chee̱ tu benneꞌ gate naca zra dxupáꞌanale?
Quebe guchíꞌale leꞌe chee̱ tu da dxun benneꞌ ca naca da dxeléꞌezele.
Gate bi da guchíꞌale,
le gun na lu da naca xrlátaje.